Gorm Toftegaard Nielsen
Gorm Toftegaard Nielsen er en dansk jurist. Han er far til Rune Lykkeberg og farbror til Christina Toftegaard Nielsen. Gorm Toftegaard Nielsen blev cand.jur. i 1972 og var efterfølgende adjunkt ved Aarhus Universitet. Han blev lic.jur. i 1977 med afhandlingen Grundlovens § 3 — Retssikkerhed eller demokrati. I årene 1978-1989 var han henholdsvis politifuldmægtig, medhjælper ved statsadvokaten i Viborg og politiassessor, dog 1985-1986 konstitueret dommer i Vestre Landsret. I årene 1989-2016 var han professor i strafferet og -proces ved Aarhus Universitet.
Gorm Toftegaard Nielsen har deltaget i arbejde i Retsplejerådet, Justitsministeriets Forskningspolitiske Udvalg, Den Særlige Klageret og Straffelovrådet.
Gorm Toftegaard Nielsen er forfatter til bl.a. Straffesagens gang (1996), Strafferet 1 — Ansvaret (2001) og Strafferet 2 — Sanktionerne (2002) samt medforfatter til bl.a. Kommenteret straffelov — Almindelig del (2001) og Kommenteret straffelov — Speciel del (2001). Endvidere er han forfatter til artikler i Den Store Danske Encyklopædi.
Gorm Toftegaard Nielsen modtog i 2016 Det Anders Sandøe Ørstedske Priismedalje-Legats sølvmedalje for sin bog Straffesagens gang.